A eim vo dene Summertäg, wo so fescht heiss isch gsy, dass nid mau me Vögu öppis z Meude hei gha, isch am Gartetöri plötzlech e schwarze Buebechopf uftoucht. Dä Chopf het usemen riesegrosse gäube Päckli usegluegt u d Lili agstarrt. D Lili het fragt: "Was luegsch so blöd?" Dr Bueb het gantwortet: "Warum bisch du es Zeut?" D Lili het uf das abe gseit: "I bi säuber kes  Zeut, du Tubu, i lebe i däm. Warum latsch isch du Löu imene Kartonpäckli umenang?" Dr Bueb het du erklärt: "I heisse Mosi u nid Löu, du Zwätschge. I bi i das Päckli ine wöui hoffe, dass me so irgendöpper eines Tages uf d Poscht bringt u zu mire Mueter schickt, so dass i sie endlech wiedergseh, cha ipacke und mit mir hie häre näh. D Lüt merke nid, dass das e Chrampf isch, dr ganz Tag i sore Chischte umez tschirge. Sie hei fröid, wenn sie mi gseh, lache und säge mir "Poschtrobötterli. Aber niemmerem chäms i  Sinn, me endlech mau uf d Poscht z bringe.